A BIZOTTSÁG HATÁROZATA
(2006. május 19.)
A Malajziából és Thaiföldről származó egyes műanyag zsákok és zacskók behozatalára vonatkozó szubvencióellenes eljárás megszüntetéséről
(2006/361/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 2026/97/EK tanácsi rendeletre (1) (a továbbiakban: az alaprendelet) és különösen annak 14. cikkére,
a tanácsadó bizottsággal folytatott konzultációt követően,
mivel:
A. ELJÁRÁS
(1)
2005. június 30-án a Bizottság konzultációt követően az Európai Unió Hivatalos Lapjában (2) közzétett értesítésében bejelentette a Malajziából vagy Thaiföldről származó, legalább 20 % polietilént tartalmazó, 100 mikrométert meg nem haladó vastagságú, rendszerint az ex 3923 21 00, ex 3923 29 10 és ex 3923 29 90 KN-kódok alatt bejelentett egyes műanyag zsákok és zacskók Közösségbe történő behozatalára vonatkozó szubvencióellenes eljárás kezdeményezését.
(2)
A Bizottság még ugyanazon a napon bejelentette a Kínai Népköztársaságból, Malajziából és Thaiföldről származó, legalább 20 % polietilént tartalmazó, 100 mikrométert meg nem haladó vastagságú egyes műanyag zsákok és zacskók behozatalára vonatkozó dömpingellenes vizsgálat kezdeményezését.
(3)
A szubvencióellenes eljárást az alaprendelet 10. cikkének megfelelően azt követően kezdeményezték, hogy 2005. május 18-án panaszt nyújtott be az egyes műanyag zsákok és zacskók harminc európai gyártója (a továbbiakban: a panaszosok), akik az említett zsákok és zacskók közösségi termelésének több mint 25 %-át képviselik. A panasz meggyőző bizonyítékot tartalmazott az említett termék szubvenciójának és az ebből eredő jelentős kárnak a fennállásáról, és ezt elegendőnek tekintették az eljárás megindításának indoklásához.
(4)
A Bizottság hivatalosan tájékoztatta a malajziai és thaiföldi hatóságokat, a malajziai és thaiföldi exportáló gyártókat, importőröket/kereskedőket és szervezeteiket, az érintett felhasználókat, az érintett exportáló országok képviselőit, illetve a panaszosokat az eljárás megindításáról. Az érdekelt felek lehetőséget kaptak arra, hogy álláspontjukat írásban ismertessék, valamint az értesítésben megállapított határidőn belül szóbeli meghallgatást kérjenek.
B. A PANASZ VISSZAVONÁSA
(5)
2006. február 10-én a Bizottsághoz intézett levélben a panaszosok hivatalosan visszavonták panaszukat.
(6)
Az alaprendelet 14. cikke (1) bekezdésének megfelelően amennyiben egy benyújtott panaszt visszavonnak, ha az eljárás megszüntetése nem sérti a Közösség érdekeit, az eljárás megszüntethető.
(7)
A Bizottság úgy ítélte meg, hogy a jelenlegi eljárást meg kell szüntetni, mivel a vizsgálat során nem merült fel semmilyen megállapítás, amely azt mutatná, hogy az eljárás megszüntetése sértené a Közösség érdekeit. Az érdekelt feleket erről tájékoztatták, és lehetőséget kaptak észrevételeik megtételére. A felek nem emeltek kifogást.
(8)
A fentieket megfontolva a Bizottság megállapítja, hogy a Malajziából és Thaiföldről származó egyes műanyag zsákok és zacskók behozatalára vonatkozó szubvencióellenes eljárást kiegyenlítő intézkedések alkalmazása nélkül meg kell szüntetni.
(9)
Az e határozatban előírt intézkedések összhangban vannak a tanácsadó bizottság véleményével,
ELFOGADTA EZT A HATÁROZATOT:
Egyedüli cikk
A Malajziából és Thaiföldről származó, legalább 20 % polietilént tartalmazó, 100 mikrométert meg nem haladó vastagságú egyes műanyag zsákok és zacskók behozatalára vonatkozó szubvencióellenes eljárás megszűnik.
Kelt Brüsszelben, 2006. május 19-én.